

REGOLAMENT TA’ IMPLIMENTAZZJONI TAL-KUMMISSJONI (UE) .../...

ta’ XXX

li jemenda r-Regolament ta’ Implimentazzjoni (UE) Nru 680/2014 li jistabbilixxi standards tekniċi ta' implimentazzjoni fir-rigward tar-rappurtar superviżorju ta' istituzzjonijiet skont ir-Regolament (UE) Nru 575/2013 tal-Parlament Ewropew u tal-Kunsill

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea ,

Wara li kkunsidrat ir-Regolament (UE) 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012[[1]](#footnote-1), u b’mod partikolari l-Artikolu 99(5) tiegħu.

Billi:

1. Ir-Regolament ta’ Implimentazzjoni tal-Kummissjoni (UE) Nru 680/2014[[2]](#footnote-2) jistabbilixxi rekwiżiti uniformi għall-istituzzjonijiet fir-rigward tar-rappurtar superviżorju lill-awtoritajiet kompetenti għall-finijiet tal-Artikoli 99 u 100, tal-Artikolu 101(4)(a), tal-Artikolu 394(1), u tal-Artikoli 415 u 430 tar-Regolament (UE) Nru 575/2013.
2. Ir-Regolament (UE) 2017/2402 tal-Parlament Ewropew u tal-Kunsill[[3]](#footnote-3) stabbilixxa qafas ġdid għat-titolizzazzjoni, inkluż qafas speċifiku għal titolizzazzjonijiet sempliċi, trasparenti u standardizzati (STS). Dan ir-Regolament stabbilixxa trattament preferenzjali għal titolizzazzjonijiet STS u għal ċerti titolizzazzjonijiet sintetiċi tal-SMEs u stabbilixxa qafas għal trattament regolatorju aktar sensittiv għar-riskju tal-iskoperturi għat-titolizzazzjonijiet. Ir-Regolament ta’ Implimentazzjoni (UE) Nru 680/2014 jeħtieġ li jiġi emendat biex jakkomoda r-rappurtar dwar il-pożizzjonijiet ta’ titolizzazzjoni għal dan il-qafas ġdid ta’ titolizzazzjoni.
3. Ir-Regolament tal-Kummissjoni (KE) Nru 1126/2008[[4]](#footnote-4) ġie emendat bir-Regolament tal-Kummissjoni (UE) Nru 2017/1986[[5]](#footnote-5) biex iġib lil dak ir-Regolament konformi mal-Istandard Internazzjonali tar-Rapportar Finanzjarju (IFRS) 16 Kuntratti ta’ Kera li l-Bord dwar l-Istandards Internazzjonali tal-Kontabilità (IASB) ippubblika fit-13 ta’ Jannar 2016. Issa jeħtieġ ukoll li r-Regolament ta’ Implimentazzjoni (UE) Nru 680/2014 jiġi emendat biex jirrifletti dawk l-emendi.
4. Jenħtieġ li l-awtoritajiet kompetenti jkunu jistgħu jimmonitorjaw u jivvalutaw b’mod effettiv il-profil tar-riskju tal-istituzzjonijiet u jiksbu opinjoni dwar ir-riskji għas-settur finanzjarju. Livell għoli ta’ skoperturi improduttivi (NPEs) jaffettwa l-profil tar-riskju, il-profittabbiltà u s-solvenza tal-istituzzjonijiet, u fl-aħħar mill-aħħar jaffettwa l-kapaċità li jingħata self lill-ekonomija ġenerali. Ir-rekwiżiti tar-rapportar jenħtieġ għalhekk li jiġu riveduti biex tissaħħaħ il-kapaċità tal-awtoritajiet kompetenti li jivvalutaw u jimmonitorjaw l-iskoperturi improduttivi billi jiġbru informazzjoni aktar granulari dwar dawn l-iskoperturi fuq bażi rikorrenti u biex jimlew il-lakuni identifikati fid-*data*.
5. Barra minn hekk, l-istruttura u l-firxa tal-ispejjeż tal-istituzzjonijiet jinfluwenzaw b’mod sinifikanti l-profittabbiltà u s-sostenibbiltà tal-mudelli ta’ negozju tal-istituzzjonijiet. Sabiex l-awtoritajiet kompetenti jiksbu għarfien aktar profond dwar dawk l-ispejjeż, il-qafas tar-rappurtar jenħtieġ li jittejjeb.
6. Ir-Regolament Delegat tal-Kummissjoni (UE) Nru 2015/61[[6]](#footnote-6) ġie emendat mir-Regolament Delegat tal-Kummissjoni (UE) Nru 2018/1620[[7]](#footnote-7) biex itejjeb l-allinjament mal-istandards internazzjonali u jiffaċilita mmaniġġjar aktar effiċjenti tal-likwidità mill-istituzzjonijiet ta’ kreditu. Bl-istess mod ir-Regolament ta’ Implimentazzjoni (UE) Nru 680/2014 jenħtieġ li jiġi emendat biex jirrifletti dawk l-emendi fil-qafas ta’ rappurtar tar-rekwiżiti ta’ kopertura tal-likwidità għall-istituzzjonijiet ta’ kreditu.
7. Barra minn hekk, il-formuli u l-istruzzjonijiet tar-Regolament ta’ Implimentazzjoni (UE) Nru 680/2014 jenħtieġ li jiġu rieżaminati wkoll biex jiġu vvalutati mill-ġdid il-konvenjenza u l-adegwatezza tal-entrati ta’ memorandum li jinsabu fil-formuli u l-istruzzjonijiet matul is-snin bikrin tal-implimentazzjoni ta’ dak ir-Regolament kif ukoll biex jiġu kkoreġuti żbalji tipografiċi, referenzi żbaljati u inkonsistenzi fl-ifformattjar li ġew skoperti matul l-applikazzjoni tiegħu.
8. L-awtoritajiet kompetenti jenħtieġ li jkunu jistgħu jirċievu informazzjoni mingħand l-istituzzjonijiet li jużaw il-formuli emendati b’dan ir-Regolament ta’ Implimentazzjoni mill-aktar fis possibbli sabiex ikunu jistgħu jeżerċitaw il-funzjonijiet superviżorji tagħhom b’mod effettiv. Il-qafas ġdid ta’ titolizzazzjoni tal-Unjoni jsir applikabbli b’mod sħiħ fl-1 ta’ Jannar 2020 wara li jiskadu d-dispożizzjonijiet tranżizzjonali. Għalhekk, ir-rekwiżiti riveduti ta’ rappurtar dwar il-fondi proprji u r-rekwiżiti ta’ fondi proprji stabbiliti f’dan ir-Regolament ta’ Implimentazzjoni jenħtieġ li japplikaw mit-30 ta’ Marzu 2020. Sabiex l-istituzzjonijiet u l-awtoritajiet kompetenti jingħataw żmien biżżejjed jimplimentaw ir-rekwiżiti riveduti ta’ rappurtar dwar l-NPEs, l-obbligi ta’ dejn soġġetti għal miżuri ta’ tolleranza, l-ispejjeż operazzjonali u amministrattivi u l-informazzjoni finanzjarja, li huma stabbiliti fl-Annessi III sa V ta’ dan ir-Regolament ta’ Implimentazzjoni, dawk ir-rekwiżiti riveduti ta’ rappurtar jenħtieġ li japplikaw mill-1 ta’ Ġunju 2020. Fl-aħħar nett, filwaqt li jitqiesu l-emendi introdotti bir-Regolament Delegat (UE) 2018/1620 li japplikaw mit-30 ta’ April 2019, id-dispożizzjonijiet ta’ dan ir-Regolament ta’ Implimentazzjoni dwar ir-rappurtar tal-likwidità jenħtieġ li japplikaw mill-1 ta’ April 2020.
9. Dan ir-Regolament huwa bbażat fuq l-abbozz tal-istandards tekniċi ta’ implimentazzjoni ppreżentati mill-Awtorità Bankarja Ewropea (EBA) lill-Kummissjoni.
10. L-ABE wettqet konsultazzjonijiet pubbliċi miftuħa dwar l-abbozz tal-istandards tekniċi ta’ implementazzjoni li fuqhom huwa bbażat dan ir-Regolament, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill[[8]](#footnote-8). F’konformità mat-tieni subparagrafu tal-Artikolu 15(1) ta’ dak ir-Regolament, l-EBA ma wettqet l-ebda konsultazzjoni pubblika miftuħa fir-rigward ta’ dawk il-partijiet tal-abbozz tal-istandards tekniċi ta’ implimentazzjoni li fuqhom huwa bbażat dan ir-Regolament li huma jew ta’ natura editorjali jew li jintroduċu biss għadd limitat ta’ elementi fil-qafas tar-rapportar superviżorju. Tali konsultazzjoni tkun sproporzjonata fir-rigward tal-ambitu u tal-impatt tal-abbozz tal-istandards tekniċi ta’ implimentazzjoni kkonċernati.
11. Għaldaqstant, ir-Regolament ta’ Implimentazzjoni (UE) Nru 680/2014 jenħtieġ li jiġi emendat skont dan,

ADOTTAT DAN IR-REGOLAMENT:

Artikolu 1

Ir-Regolament ta’ Implimentazzjoni (UE) Nru 680/2014 huwa emendat kif ġej:

1. L-Artikolu 5 huwa emendat kif ġej:
   * + 1. il-punt (a) huwa emendat kif ġej:

(i) Il-punt (7) jitħassar;

(ii) il-punt (8) jinbidel b’dan li ġej:

“(8) “l-informazzjoni dwar l-iskoperturi għat-titolizzazzjoni speċifikata fil-formula 13.01 tal-Anness I, skont l-istruzzjonijiet fil-punt 3.7 tal-Parti II tal-Anness II;”;

* + - 1. fil-punt (b), il-punt (1) jinbidel b’dan li ġej:

“(1) “l-informazzjoni dwar l-iskoperturi kollha għat-titolizzazzjoni kif speċifikat fil-formuli 14 u 14.01 tal-Anness I, skont l-istruzzjonijiet fil-punt 3.9 tal-Parti II tal-Anness II;

L-istituzzjonijiet għandhom ikunu eżentati milli jippreżentaw dawk id-dettalji ta’ titolizzazzjoni meta jkunu parti minn grupp fl-istess pajjiż li fih ikunu soġġetti għar-rekwiżiti ta’ fondi proprji;”;

(2) fl-Artikolu 9, il-paragrafu 2 huwa emendat kif ġej:

(i) il-punt (c) jinbidel b’dan li ġej:

“(c) l-informazzjoni speċifikata fil-Parti 4 tal-Anness III, bl-eċċezzjoni tal-informazzjoni speċifikata fil-formula 47, bi frekwenza annwali;”;

(ii) jiżdiedu l-punti (h) u (i) li ġejjin:

“(h) bi frekwenza trimestrali, l-informazzjoni speċifikata fil-formuli 23 sa 26 fil-Parti 2 tal-Anness III meta jiġu ssodisfati ż-żewġ kundizzjonijiet li ġejjin:

(i) l-istituzzjoni ma tkunx istituzzjoni żgħira u mhux kumplessa kif definit fil-punt (145) tal-Artikolu 4(1) tar-Regolament (UE) Nru 575/2013;

(ii) il-proporzjon bejn l-ammont riportat gross tal-istituzzjoni ta’ self u avvanzi improduttivi u l-ammont riportat gross totali ta’ self u avvanzi li jaqgħu fil-kategorija ta’ skoperturi improduttivi kif stabbilit fit-taqsima 17 tal-Parti 2 tal-Anness V ta’ dan ir-Regolament ikun ta’ 5 % jew aktar. Għall-finijiet ta’ dan il-punt, il-proporzjon għandu jeskludi self u avvanzi kklassifikati bħala miżmuma għall-bejgħ, bilanċi ta’ flus f’banek ċentrali u depożiti ta’ domanda oħrajn kemm fin-numeratur kif ukoll fid-denominatur.

Il-kriterji tad-dħul u l-ħruġ imsemmija fl-Artikolu 4 għandhom japplikaw.

(i) bi frekwenza annwali, l-informazzjoni speċifikata fil-formula 47 fil-Parti 4 tal-Anness III meta jiġu ssodisfati ż-żewġ kundizzjonijiet imsemmija fil-punti (i) u (ii) tal-punt (h) ta’ dan il-paragrafu. Il-kriterji tad-dħul u l-ħruġ imsemmija fl-Artikolu 4 għandhom japplikaw.”;

(3) fl-Artikolu 11, il-paragrafu 2 huwa emendat kif ġej:

(i) il-punt (c) jinbidel b’dan li ġej:

“(c) l-informazzjoni speċifikata fil-Parti 4 tal-Anness IV, bl-eċċezzjoni tal-informazzjoni speċifikata fil-formula 47, bi frekwenza annwali;”;

(ii) jiżdiedu l-punti (h) u (i) li ġejjin:

“(h) bi frekwenza trimestrali, l-informazzjoni speċifikata fil-formuli 23 sa 26 fil-Parti 2 tal-Anness IV meta jiġu ssodisfati l-kundizzjonijiet imsemmija fil-punti (i) u (ii) tal-punt (h) tal-Artikolu 9(2). Il-kriterji tad-dħul u l-ħruġ imsemmija fl-Artikolu 4 għandhom japplikaw;

(i) bi frekwenza annwali, l-informazzjoni speċifikata fil-formula 47 fil-Parti 4 tal-Anness IV meta jiġu ssodisfati l-kundizzjonijiet imsemmija fil-punti (i) u (ii) tal-punt (h) tal-Artikolu 9(2). Il-kriterji tad-dħul u l-ħruġ imsemmija fl-Artikolu 4 għandhom japplikaw.”;

(4) L-Anness I tar-Regolament ta’ Implimentazzjoni (UE) Nru 680/2014 jinbidel bit-test fl-Anness I ta’ dan ir-Regolament;

(5) L-Anness II tar-Regolament ta’ Implimentazzjoni (UE) Nru 680/2014 jinbidel bit-test fl-Anness II ta’ dan ir-Regolament.

(6) L-Anness III tar-Regolament ta’ Implimentazzjoni (UE) Nru 680/2014 jinbidel bit-test fl-Anness III ta’ dan ir-Regolament.

(7) L-Anness IV tar-Regolament ta’ Implimentazzjoni (UE) Nru 680/2014 jinbidel bit-test fl-Anness IV ta’ dan ir-Regolament.

(8) L-Anness V tar-Regolament ta’ Implimentazzjoni (UE) Nru 680/2014 jinbidel bit-test fl-Anness V ta’ dan ir-Regolament.

(9) L-Anness XVIII tar-Regolament ta’ Implimentazzjoni (UE) Nru 680/2014 jinbidel bit-test fl-Anness VI ta’ dan ir-Regolament;

(10) L-Anness XIX tar-Regolament ta’ Implimentazzjoni (UE) Nru 680/2014 jinbidel bit-test fl-Anness VII ta’ dan ir-Regolament.

(11) L-Anness XXIV tar-Regolament ta’ Implimentazzjoni (UE) Nru 680/2014 jinbidel bit-test fl-Anness VIII ta’ dan ir-Regolament;

(12) L-Anness XXV tar-Regolament ta’ Implimentazzjoni (UE) Nru 680/2014 jinbidel bit-test fl-Anness IX ta’ dan ir-Regolament.

Artikolu 2

Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’*Il-Ġurnal Uffiċjali tal-Unjoni Ewropea*.

Il-punti (1), (4) u (5) tal-Artikolu 1 għandhom japplikaw mit-30 ta’ Marzu 2020. Il-punti (9) sa (12) tal-Artikolu 1 għandhom japplikaw mill-1 ta’ April 2020. Il-punti (2), (3), (6) sa (8) tal-Artikolu 1 għandhom japplikaw mill-1 ta’ Ġunju 2020.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussell,

Għall-Kummissjoni

Il-President  
 Ursula von der Leyen

1. ĠU L 176, 27.6.2013, p. 1. [↑](#footnote-ref-1)
2. Ir-Regolament ta’ Implimentazzjoni (UE) Nru 680/2014 li jistabbilixxi standards tekniċi ta' implimentazzjoni fir-rigward tar-rappurtar superviżorju ta' istituzzjonijiet skont ir-Regolament (UE) Nru 575/2013 tal-Parlament Ewropew u tal-Kunsill (ĠU L 191, 28.6.2014, p. 1). [↑](#footnote-ref-2)
3. Ir-Regolament (UE) 2017/2402 tal-Parlament Ewropew u tal-Kunsill tat-12 ta’ Diċembru 2017 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata, u li jemenda d-Direttivi 2009/65/KE, 2009/138/KE u 2011/61/UE u r-Regolamenti (KE) Nru 1060/2009 u (UE) Nru 648/2012 (ĠU L 347, 28.12.2017, p. 35). [↑](#footnote-ref-3)
4. Ir-Regolament tal-Kummissjoni (KE) Nru 1126/2008 tat-3 ta’ Novembru 2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill (ĠU L 320, 29.11.2008, p. 1). [↑](#footnote-ref-4)
5. Ir-Regolament tal-Kummissjoni (UE) 2017/1986 tal-31 ta’ Ottubru 2017 li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill rigward tal-Istandard Internazzjonali tar-Rapportar Finanzjarju 16 (ĠU L 291, 9.11.2017, p. 1). [↑](#footnote-ref-5)
6. Ir-Regolament ta’ Delega tal-Kummissjoni (UE) 2015/61 tal-10 ta’ Ottubru 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżiti ta’ kopertura tal-likwidità għall-istituzzjonijiet ta’ kreditu (ĠU L 11, 17.1.2015, p. 1). [↑](#footnote-ref-6)
7. Ir-Regolament Delegat tal-Kummissjoni (UE) 2018/1620 tat-13 ta' Lulju 2018 li jemenda r-Regolament Delegat (UE) 2015/61 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta' kopertura tal-likwidità għall-Istituzzjonijiet ta' Kreditu (ĠU L 271, 30.10.2018, p. 10)*.* [↑](#footnote-ref-7)
8. Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12). [↑](#footnote-ref-8)